DAP kata GPS penting dalam kerajaan perpaduan 
KUCHING: Penyertaan Gabungan Parti Sarawak (GPS) dalam kerajaan perpaduan amat penting bagi memastikan kestabilan dan membantu membina semula negara. Pengerusi DAP Sarawak, Chong Chieng Jen (gambar) berkata dengan pembentukan kerajaan perpaduan, semua pihak harus mengetepikan perbezaan dan bersama membina semula negara serta memastikan kesejahteraan rakyat. Malah katanya, GPS itu sendiri menepati maksud sebenar istilah ‘perpaduan’ kerana gabungan parti tempatan Sarawak itu memiliki wakil daripada pelbagai kaum. Oleh itu katanya, penyertaan GPS di dalam kerajaan perpaduan untuk membentuk Kerajaan Persekutuan adalah keputusan amat wajar. “Dengan hati yang ikhlas, saya memang mengharapkan GPS akan menjadi sebahagian daripada Kerajaan Persekutuan. “Sekarang adalah masa untuk kita memulihkan keadaan, membentuk perdamaian, mencari kesamaan dan membina semula negara kita yang tercinta,” katanya. Beliau yang juga Ahli Dewan Undangan Negeri (ADUN) Padungan berkata demikian dalam perbahasan Belanjawan Sarawak 2023 pada sidang Dewan Undangan Negeri (DUN)  hari ini. Chong berkata, pihaknya amat yakin kerajaan perpaduan pimpinan Datuk Seri Anwar Ibrahim akan membawa kestabilan politik negara seterusnya menarik pelabur asing. “Bagaimanapun, kerajaan perpaduan tidak boleh menjadi kerajaan yang benar-benar perpaduan tanpa penyertaan GPS, sebuah gabungan parti politik yang menguasai Sarawak dan mempunyai bilangan Ahli Parlimen terbesar dari Sarawak,” katanya. 
See author's posts
